Μπαστιά

Η Μπαστιά () είναι πόλη του νομού της Άνω Κορσικής της Γαλλίας, η οποία βρίσκεται στα βορειοανατολικά της νήσου της Κορσικής στη βάση του Κορσικανικού Ακρωτηρίου. Είναι επίσης η δεύτερη μεγαλύτερη πόλη του νησιού μετά το Αζαξιό και η πρωτεύουσα του νομού.

Η Μπαστιά είναι το βασικό λιμάνι του νησιού και ταυτόχρονα η πλέον επιχειρηματική πόλη, η οποία είναι κυρίως γνωστή για την παραγωγή κρασιών της. Σύμφωνα με την απογραφή του 2006, η Μπαστιά αριθμεί πληθυσμό 43.577 κατοίκων. Περίπου το 10% του πληθυσμού αποτελείται από μετανάστες. Το ποσοστό ανεργίας στη συγκεκριμένη πόλη ήταν πάντα από τα υψηλότερα στη Γαλλία, φτάνοντας πάνω από το 20% το 2004.

 Γεωγραφία 

Βρισκόμενη στα νοτιοανατολικά της Κορσικής στη βάση του Κορσικανικού Ακρωτηρίου, ανάμεσα στη θάλασσα και το βουνό, η Μπαστιά είναι το βασικό λιμάνι του νησιού. Η πόλη βρίσκεται 35 χιλιόμετρα μακριά από τη βορειότερη άκρη του Κορσικανικού Ακρωτηρίου, 50 χιλιόμετρα δυτικά από την Έλβα, ένα ιταλικό νησί, και 90 χιλιόμετρα μακριά από την ηπειρωτική Ιταλία, η οποία είναι ορατή από εκεί λίγες μέρες τον χρόνο όταν και η ορατότητα είναι εξαιρετική.


Με γεωγραφικούς όρους, η Μπαστιά ορίζεται από τη θέση της μεταξύ της θάλασσας και του βουνού. Η πόλη βρίσκεται στην ανατολικότερη άκρη της "Serra di Pignu", ένα βουνό ύψους 960 μέτρων (δείτε τη διπλανή εικόνα). Αυτό το απόκρημνο βουνό και οι πολλοί λόφοι εντός της πόλης, αποτελούν ένα ανάγλυφο τυπικότατο του Κορσικανικού Ακρωτηρίου. Αυτό το άγριο τοπίο υποχρέωσε την πόλη να αναπτυχθεί κυρίως κατά μήκος της ακτογραμμής σε έκταση 1.5 χιλιομέτρων, η οποία είναι ένα μικρό τμήμα των 19.38 km² ακτογραμμής που διαθέτει ο Δήμος της Μπαστιά.

Πάνω απ'όλα όμως, η Μπαστιά είνα ένα λιμάνι, με τη θάλασσα να έχει βεβαίως έναν βασικό ρόλο στην οργάνωση του χώρου της πόλης. Η Μπαστιά διαθέτει σήμερα τρία λιμάνια. Το παλιό λιμάνι ("Vieux Port" στα Γαλλικά και "Porto Vecchio" στα Κορσικανικά), το οποίο βρίσκεται σε έναν αξιόλογο και στενό όρμο, προσφέροντας ένα καλό φυσικό καταφύγιο απέναντι στα κλιματικά φαινόμενα της Μεσογείου. Έτσι, αποτέλεσε τον πυρήνα της αρχικής ανάπτυξης της πόλης. Σήμερα, πολλά σκάφη αναψυχής αλλά και ψαροκάικα βρίσκονται ακόμη εκεί, αλλά από οικονομικής άποψης δεν είναι τόσο χρήσιμο όσο είναι τα άλλα πιο σύγχρονα λιμάνια της πόλης, αν και από τουριστικής και αισθητικής άποψης το παλιό λιμάνι είναι κατά πολλούς το έμβλημα της πόλης. Πράγματι, πολλά καφενεία, μπαρ και εστιατόρια μετακόμισαν προς τις αποβάθρες του, η πρόσβαση στις οποίες δίνεται στους πεζούς από τον Δήμο, μόνο κατά τη διάρκεια απογευμάτων των θερινών μηνών.

Λίγο πιο βόρεια βρίσκεται το εμπορικό και το επιβατικό λιμάνι. Ως μεγάλος οικονομικός παράγοντας της πόλης, το "port de commerce" αποτελεί τον παλμό της πόλης. Ειδικά κατά τη διάρκεια του καλοκαιριού, οι αφίξεις και οι αναχωρήσεις των επιβατηγών πλοίων γεμάτων με χιλιάδες τουρίστες και αυτοκίνητα μπορεί να προκαλέσει μεγάλα κυκλοφοριακά προβλήματα κατά μήκος του οδικού άξονα Βορρά-Νότου της Κορσικής, την Εθνική Οδό RN193. Μπροστά από το εμπορικό λιμάνι, βρίσκεται η μεγάλη πλατεία του Αγίου Νικολάου που αποτελεί και την καρδιά της πόλης. Λίγο βορειότερα του λιμανιού, βρίσκεται η μαρίνα του Τόγκα, που έχει πάρει το όνομά της από την ομώνυμη συνοικία της πόλης, είναι ένα λιμάνι προοριζόμενο για λιγότερο σημαντικές ναυτιλιακές δραστηριότητες όπως η ιστιοπλοΐα και το γιότινγκ. Εκεί βρίσκονται επίσης και ορισμένα μπαρ, εστιατόρια και νυχτερινά κέντρα στο λιμάνι της.

Έτσι, η Μπαστιά είναι λογικά οργανωμένη σε ένα λίγο γενικό άξονα Βορρά-Νότου, ο οποίος μπορεί να καταστήσει δύσκολη την πρόσβαση στο κέντρο της πόλης υπό συγκεκριμένες συνθήκες. Σήμερα, το κέντρο της πόλης αποτελείται κυρίως από τη "citadelle", το φρούριο, επίσης γνωστό ως Terra-Nova, με το Παλάτι του Γενουάτη Κυβερνήτη εντός αυτού, το παλιό λιμάνι και τη λαϊκή συνοικία του, όπως και την πλατεία της αγοράς, και τέλος το σύνολο των κτισμάτων κατά μήκος του "Boulevard Paoli", της κυριότερης εμπορικής οδικής αρτηρίας της πόλης, η οποία εκτείνεται από τα Δικαστήρια της Μπαστιά ως και την Avenue Maréchal Sebastiani.

Στη διάρκεια των τελευταίων δεκαετιών, η Μπαστιά και η ευρύτερη περιοχή έζησαν μια αισθητή αύξηση της δημογραφίας τους, η οποία προκάλεσε μια σχετική ασφυξία στα νότια προάστια της πόλης, λόγω της συγκέντρωσης μεγάλου σε αριθμό πληθυσμού στο κέντρο της πόλης, με τον υπόλοιπο να καταλήγει στα νότια προάστια της πόλης, λόγω της αδυναμίας εύρεσης κατοικίας εντός αυτής.

 Κλίμα 
Η Μπαστιά διαθέτει Μεσογειακό κλίμα. Η μέση θερμοκρασία ανά έτος είναι 15.5 °C και υπάρχουν πέντε μέρες πάγου ή χιονιού ανά χρόνο. Οι άνεμοι είναι συχνοί και ισχυροί, η βροχόπτωση είναι σε αφθονία, αλλά υπάρχουν επίσης 240 ηλιόλουστες μέρες κάθε χρόνο.

Ιστορία
Η Μπαστιά ονομαζόταν κατά τον μεσαίωνα Κάρντο. Πριν από την κατάληψη του από τους Γενουάτες, το Κάρντο ήταν μια μεγάλη πόλη. Γύρω από την πόλη βρίσκονταν μικρά χωριά όπου ζούσαν οι ψαράδες του Κάρντο. Αυτό το μικρό λιμάνι πήρε την ονομασία Porto Cardo, που σημαίνει "το λιμάνι του Κάρντο."

Οι Γενουάτες νιώθοντας την ανάγκη προστασίας από τις θαλασσινές καταιγίδες, ξεκίνησαν το 1380 την κατασκευή, υπό τον Κυβερνήτη Λεονέλο Λομελίνι, μιας βαστιλίας (bastiglia), που σημαινει στα ιταλικά φρούριο ή κάστρο. Με την πάροδο του χρόνου, η bastiglia (Μπαστιά) έγινε πιο σημαντική και κερδοφόρα από το Κάρντο. Η Μπαστιά ήταν η πρωτεύουσα της Κορσικής μέχρι και το 1791.

Το 1794, στη διάρκεια πολέμου με τους Γάλλους Επαναστάτες, Βρετανικές δυνάμεις υπό τις διαταγές του Ναυάρχου Νέλσον και του Υπολοχαγού-Στρατηγού Ντέιβιντ Ντάντας κατέλαβαν για σύντομο διάστημα την πόλη.

Αξιοθέατα
Το Μουσείο της Κορσικής. 
Το παλαιό παλάτι των Γενουατών Κυβερνητών της νήσου, το οποίο λειτουργεί σήμερα ως Μουσείο της Κορσικανικής Εθνογραφίας. Το μουσείο καλύπτει πολλά θέματα: γεωλογία, χλωρίδα, ιστορία, τέχνες και λαϊκές παραδόσεις, σύγχρονη τέχνη.
Το φρούριο, το οποίο βρίσκεται σε καλή κατάσταση, μαζι με το καμπαναριό του 16ου αιώνα, που προστατεύει την Τέρα-Νόβα και προσφέρει εξαιρετική θέα προς το παλιό λιμάνι, την Τέρα-Βέκια, το βουνό και την ακτή.

Μεταφορές
Δρόμοι
Ο κύριος δρόμος με κατεύθυνση προς την Μπαστιά είναι η RN 193.

Τραίνο
Ο Σιδηροδρομικός Σταθμός της Μπαστιά, ο οποίος ανήκει στους Κορσικανικούς Σιδηροδρόμους, βρίσκεται στο κέντρο της πόλης και συνδέει την Μπαστιά με το Αζαξιό και το Καλβί.

Λιμένας
Σε αριθμούς επιβατών, η Μπαστιά είναι το πρώτο γαλλικό λιμάνι της Μεσογείου με περισσότερους από 2,4 εκατομμύρια επιβάτες για το 2007. Είναι το δεύτερο μεγαλύτερο γαλλικό λιμάνι σε κίνηση επιβατών μετά το Καλαί (15 εκατομμύρια επιβάτες).

Αεροδρόμιο
Το Αεροδρόμιο της Μπαστιά βρίσκεται 16 χιλιόμετρα νότια της πόλης, στην πόλη της Λουτσιάνα.

Προσωπικότητες
Η Μπαστιά είναι η γενέτειρα των:
 Βενσάν ντε Μόρο Τζιαφέρι (1878–1956), δικηγόρου, γνωστού με το ψευδώνυμο "Grand Moro"
 Σεζάρ Καμπινκί (1882–1941), δικηγόρου και Γάλλου πολιτικού
 Σεζάρ Βετζανί (1888–1951), τενόρου
 Ζοσέ Λουτσιονί (1903–1978), τενόρου
 Τζον Μπέρναρντ (1893–1983), Αμερικανού πολτικού, εκπροσώπου της Μινεσσότα στη Βουλή των Αντιπροσώπων
 Άντζελο Ρινάλντι (γεννηθέντα το 1940), συγγραφέα και μέλους της Γαλλικής Ακαδημίας
 Υβ Σιμονπαολί (γεννηθέντα το 1928), ζωγράφου και καθηγητή οδοντιατρικής
 Ανρί Παντοβανί, πρώτου κιθαρίστα των The Police.
 Αντίλ Ραμί, ποδοσφαιριστή
 Baptiste Giabiconi (γεννηθέντα το 1989), ανδρικού μοντέλου και pop τραγουδιστή.

Αδελφοποιήσεις
 Έρντινγκ, Γερμανία
 Βιαρέτζο, Ιταλία

Δείτε επίσης
 ΣΚ Μπαστιά
 Μπαστιά - Αεροδρόμιο Πορέτα
 Gang de la Brise de Mer

 Παραπομπές 
INSEE

 Εξωτερικοί σύνδεσμοι 

 Επίσημη Ιστοσελίδα 

Κατηγορία:Πόλεις της Κορσικής